ดอลล์ปรับขึ้นรับข้อมูลศก.สหรัฐฯสดใส
สกุลเงินดอลลาร์สหรัฐปรับตัวเพิ่มขึ้นเมื่อเทียบสกุลเงินหลักในตระกร้าเงินเมื่อคืนนี้ (16 ต.ค.) หลังสหรัฐเปิดเผยข้อมูลเศรษฐกิจที่ดีเกินคาด
17 ต.ค. 2558

สำนักข่าวอินโฟเควสท์รายงาน ค่าเงินยูโรปรับตัวลดลงเมื่อเทียบกับดอลลาร์สหรัฐ ที่ระดับ 1.1374 ดอลลาร์สหรัฐ จากระดับ 1.1384 ดอลลาร์ ขณะที่เงินปอนด์ลดลงแตะ 1.5452 ดอลลาร์สหรัฐ จากระดับ 1.5489 ดอลลาร์สหรัฐ
ค่าเงินดอลลาร์สหรัฐปรับตัวเพิ่มขึ้นเมื่อเทียบกับเงินเยนที่ระดับ 119.40 เยน จากระดับ 118.78 เยน และเพิ่มขึ้นเมื่อเทียบกับฟรังค์สวิสที่ระดับ 0.9516 ฟรังค์ จากระดับ 0.9510 ฟรังค์ ขณะที่ค่าเงินดอลลาร์ออสเตรเลียปรับตัวลดลงเมื่อเทียบกับดอลลาร์สหรัฐที่ระดับ 0.7278 ดอลลาร์สหรัฐ จากระดับ 0.7337 ดอลลาร์สหรัฐ และค่าเงินดอลลาร์แคนาดาเพิ่มขึ้นแตะระดับ 1.2911 ดอลลาร์สหรัฐ จากระดับ 1.2847 ดอลลาร์สหรัฐ
ดัชนีดอลลาร์ ซึ่งเป็นมาตรวัดค่าเงินดอลลาร์เมื่อเทียบกับสกุลเงินหลักอื่นๆในตระกร้าเงิน ปรับตัวเพิ่มขึ้นเมื่อคืนนี้ หลังจากธนาคารกลางสหรัฐ (FED) เปิดเผยว่า การผลิตภาคอุตสาหกรรมปรับตัวลง 0.2% ในเดือนก.ย. เมื่อเทียบรายเดือน สอดคล้องกับการคาดการณ์ของนักวิเคราะห์
การผลิตที่ร่วงลงดังกล่าวได้รับผลกระทบจากภาวะเศรษฐกิจโลกที่อ่อนแอ ซึ่งทำให้อุปสงค์ของสินค้าจากสหรัฐลดลง ผลสำรวจของมหาวิทยาลัยมิชิแกนระบุว่า ดัชนีความเชื่อมั่นของผู้บริโภคสหรัฐเบื้องต้นประจำเดือนต.ค. พุ่งขึ้นสู่ระดับ 92.1 จากระดับ 87.2 ในเดือนก.ย. ขณะที่นักวิเคราะห์คาดการณ์ว่าดัชนีจะอยู่ที่ 89.5 ในเดือนต.ค. ดัชนีความเชื่อมั่นที่ปรับตัวขึ้นบ่งชี้ว่าผู้บริโภคเริ่มฟื้นตัวขึ้นจากภาวะผันผวนในตลาดการเงิน และภาวะเศรษฐกิจต่างประเทศที่อ่อนแอ